Lisetta Carmi

A Annalisa Carmi, megio conosciua comme Lisetta Carmi (Zena, 15 de fevrâ do 1924 - Cisternin, 5 de luggio do 2022), a l'é stæta unna fotògrafa italiaña, avvoxâ pe-i seu reportage de impegno soçiale realizzæ inti anni sciuscianta e settanta, comme i camalli de Zena, i transvestii de Via do Campo, i campi profughi palestineixi.

 Biografia 
A Annalisa Cesarina Carmi, ciammâ Lisetta, a l'é nasciua à Zena into 1924, a ciù picciña di trei figgi do Attilio Carmi e a Maria Pugliese, unna famiggia borgheise de origine ebraica.

A l'à frequentou e scheue à Zena fin à l'etæ de quattòrz'anni, quande into 1938, apreuvo a-a promolgaçion de lezze raçiale fasciste, a l'é stæta espulsa da-o liceo into quæ a l'ea inscrita. No ciù libera de frequentâ i seu ex compagni e privâ da compagnia di fræ o Eugenio e o Marcello, mandæ da-i genitoî inte un collegio à Zugerberg, inta Svissera todesca, a Lisetta a l'à affrontou un periodo de solitæ e de lagno.

Da seu relaçion co-o giudaismo a l'aviæ dito ciù tardi inte unn'intervista: «Eimo unna famiggia secolâ, ma me sento ben ben l'appartegnî a-o pòpolo ebraico: un pòpolo ch'o l'à patio, ch'o l'à delongo dovuo scappâ, ëse açettou e che in sciâ fin an çercou de sterminâ. I ebrëi conoscian o patimento e creddo che devo a-o fæto d'ëse ebraica a comprenscion ch'ò avuo pe quelli che patiscian pe tutta a mæ vitta».

 Carriera comme pianista 
Dòppo a fin fòrsâ di seu studdi a-a scheua pubrica, o studio do piano, ch'a l'aiva comensou quand'a l'aiva dexe anni, o l'é devegnuo a seu sola attivitæ, ch'a l'à asciorbio do tutto. A l'à piggiou de leçioin da-o maestro Alfredo They, un allevo do Ferruccio Busoni, e a l'à passou i seu exammi de livello a-o Conservatöio de Zena.

Co-o comenso da segonda guæra mondiale, pe scappâ da-a persecuçion de razza a l'à fæto stramuo co-a seu famiggia à vive co-i parenti inta provinsa de Lusciandria, donde seu poæ o l'à fæto stramuâ o piano da Zena in sce un caro de beu. Do 1943, dòppo un arrembo di ebrëi inta sinagoga de Zena, a l'é arrivâ in Svissera, donde a l'à portou avanti i seu studdi a-o conservatöio de Zurigo. A l'à reçevuo de leçioin de lettiatua da-o Franco Fortini, lê ascì un profugo into territöio svizzero. In sciâ fin da guæra, dòppo ëse tornâ à Zena, a l'à comensou torna à sunnâ co-o seu meistro, Alfredo They, e do 1946 a s'é diplomâ in piano a-o conservatöio de Milan.

De lì à un pittin a l'à comensou à dâ di conçerti inte tutto o mondo, o primmo di quæ o l'é stæto in Germania, à Bayreuth, donde a l'à reçevuo de reçenscioin poxitive in scî giornali todeschi pe-a seu tecnica perfetta e o seu temperamento artistico. A l'é anæta avanti co-a seu attivitæ comme artista de conçerti in Svissera, Italia e Israele, co-o propoñe un repertöio clascico, compreiso a muxica de artisti comme o Beethoven e o Scarlatti, combinæ con di tòcchi de muxicisti italien do Secolo vinti, compreixi o Luigi Dallapiccola, o Luigi Cortese e o Tito Aprea .

Do 1960, graçie a-a seu amixiçia co-o Leo Levi, a l'é tornou in Israele pe fâ unna longa tournée inte ciù çittæ ch'a l'é finia con un spettacolo into kibbutz à Nethanya. A s'é exibia co-o meistro They pe reprodue a Suggestion diabolica, Opera 4 e La toccata, Opera 11 de Prokofiev, a-o çentro sciderurghico Oscar Sinigaglia de Italsider à Corniggen e inte ferræ da Fiat à Turin, pe-o documentäio L'uomo, il fuoco, il ferro, o fruto de unna collaboraçion tra o seu fræ artista Eugenio Carmi e o direttô svizzero Kurt Blum.

A-i 30 de zugno do 1960 a l'à deçiso de parteçipâ a-sciòpero de protesta convocou da-a Camia do Travaggio de Zena contra a convocaçion do sesto congresso do Movimento Soçiâ Italian inta çittæ. A discordansa espressa da-o seu meistro, inspaximou da-a poscibilitæ che quarche desturbo o poeiva mette à reisego a seu integritæ fixica, compromettendo a seu carriera de pianista, a l'à portâ à unna reaçion improvvista e definitiva: «Me regòrdo ben ben d'aveighe respòsto che se e mæ moen ean ciù importante che o resto de l'umanitæ, avieivia ciantou de sunnâ o piano».

A seu carriera comme pianista a l'é finia con sta convinçion: «Son stæta amiga co-o Luigi Dallapiccola e o Luigi Nono, ma saveiva che l'avieiva trovæ torna inte unna forma despægia».

 Carriera comme fotògrafa 
«Son convinta che se ti ti sæ sunnâ un instrumento se peu fâ quæsesegge cösa inta vitta. Percöse a muxica a te dà unn'anima. E a fotografia a l'ea o còrpo donde l'ò incarnâ. [...] Pe mi a fotografia a l'ea unna mainea despægia de comprende, de intrâ into mistëio de l'uman"

(A Lisetta Carmi, intervista co-a Repubbrica, do 2013)A "segonda vitta" de Lisetta Carmi, comme lê mæxima a l'à definio i anni apreuvo a-a seu deçixon d'abbandonâ l'attivitæ di conçerti, a l'é comensâ do 1960 co-o seu avvexinâse a-a fotografia. Questo o l'é avvegnuo inte un viægio co-o seu amigo muxicòlogo Leo Levi in ​​Polia, donde o studioso o l'aiva l'intençion de registrâ i canti da communitæ ebraica de San Nicandro Garganico. Pe l'occaxon, a Lisetta a l'à accattou a seu primma macchina fotografica, unna Agfa Silette con neuve rolle da föto, pe registrâ e esperiense de quello viægio.

Dòppo o seu retorno à Zena, l'apprexo ch'a l'aiva reçevuo pe-e fòto ch'a l'aiva piggiou a l'à sponciâ à anâ apreuvo a-a carriera de fotògrafa. À Berna a s'é arrembâ in scî insegnamenti do fotografo e direttô Kurt Blum, un amigo de seu fræ Eugenio, ch'o gh'à mostrou i proçesci de stampa e sviluppo da fotografia. L'invito ch'o l'à reçevuo à "miâ delongo quello ch'o l'é derê" à quello che ti veu immortalizzâ, o saiâ a ciave do seu viægio comme fotografa, into quæ a deuvià a fotografia comme un "instrumento pe-a reçerca da veitæ".

Do 1962, torna pe mezo de seu fræ Eugenio, a l'à conosciuo o direttô do tiatro Duse, o Ivo Chiesa, ch'o gh'à dæto un travaggio comme fotògrafa de tiatro; inti trei anni donde a l'à portou avanti st'attivitæ, a l'é vegnua in contatto con varri artisti, comme o Luigi Squarzina, o Giuliano Scabia, o Emanuele Luzzati, o Carlo Quartucci e o Aldo Trionfo.

Do 1965 a l'à fæto un reportage in Sardegna; into mæximo anno, a l'à creou un travaggio grafico dedicou a-o Querno Muxicale de Annalibera do Luigi Dallapiccola, co-o stampâ da pe lê e religâ a maquette. Inte sto progetto a l'à combinou o travaggio muxicâ do compoxitô con un correspondente “marco fotografico” pe ògnidun di 11 tòcchi into querno: a l'é anæta avanti co-o stampâ un negativo, espoñilo a-a luxe pe fâlo vegnî scuo e dapeu ciötâlo. Pe finî a l'à çernou unna fòto de lê mæxima e de un di artisti, con azzonze o seu testo scrito. O volumme o l'é stæto pubricou da-a casa editoa Sedizioni do 2005.

 Zena e i camalli 
Into mæximo periodo a l'ea stæta piggiâ da-o Commun de Zena pe portâ avanti di servixi fotografichi inte ciù pòsti da çittæ: l'uffiçio do registro, i ospiæ Gaslini e Galliera, o çentro istòrico e e chintañe da çittæ. Do 1963 a l'aveiva comensou à frequentâ a Galleria do Depòxito, fondâ da-o Gruppo Cooperativo Boccadasse, donde a l'é vegnua in contatto co-e avanguardie artistiche do momento.

Do 1964 a seu amiga Enrica Basevi, aloa direttoa da Soçietæ Colturale de Zena, a l'aveiva propòsto de piggiâ parte a-o progetto Zena pòrto: monopòli e poei operäio (it: Genova porto: monopoli e potere operaio) con creâ un reportage in scê condiçioin de travaggio di camalli. E föto son stæte presentæ inte unna fia de mostre, compreiso quella a-a Casa da Coltua à Zena-Caladda do Pòrto organizzâ da-o FILP-CGIL, donde o Giuliano Scabia, ch'o l'à scrito e didascalie pe-e föto, e o Aristo Ciruzzi ch'o l'à conlaborou pe l'inandio. Ben ben apprexâ, l'exibiçion a l'é stæta repetua ascì inte de atre çittæ, comme Torin, donde e föto son stæte presentæ a-o Çircolo Gobetti da-o Norberto Bobbio, e à l'estranxeo, inte l'Union Sovietica. A Carmi a s'é definia comme «unna vegia communista», ciù pe carattere che pe ideologia; a l'é intrâ into Partio pe quarche anno, e dapeu a l'à abbandonou perché o l'ea "stalinista inte unna mainea orribile".

Into seu travaggio de fotògrafa a l'à conlaborou con ciù reviste italiañe, compreiso Il Mondo, Vie Nuove e L'Espresso. Do zenâ do 1965 a l'é anæta à Ciaddena (it. Piadena), donde a l'à creou unn reportage in scî pòsti e in scî personaggi do commun lombardo, compreiso o meistro Mario Lodi e o Duo di Piadena, protagonisti de quello "laboratöio colturale". E föto son stæte exibie do 2018 inte l'exibiçion Un paise 50 anni apreuvo. Lisetta Carmi à Ciaddena: fotografie 1965. (it. Un paese 50 anni dopo. Lisetta Carmi a Piadena: fotografie 1965), pubricæ da-o G.B. Martini.

Da-i 5 a-i 19 de dexembre do 1965 a l'é anæta à Pariggi, donde a l'à fæto un reportage inta metropolitaña, ch'o l'é devegnüo o libbro Métropolitain, compòsto da-e seu fotogafie e quarche testo de Instantanés do Alain Robbe-Grillet; l'anno apreuvo Métropolitain o l'é arrivou segondo into Premio da coltua da Fotografia de Fermo.

 I travestii 
A-a vigilia do Neuvo Anno do 1965, graçie a-o seu amigo Mauro Gasperini, a Lisetta Carmi a l'à conosciuo a communitæ di travestii chi frequentavan l'antigo ghetto ebraico de Zena, da-e bande de Via do Campo; uña de quelle, “la Morena”, a l'à ispiou a canson do mæximo nomme do De Andrè. N'é nasciuo unn'amixiçia, ch'a l'é duâ sëi anni, inti quæ a Carmi a l'à fotografou a realtæ cotidiaña de quella communitæ che tutti conosceivan ma favan mostra de no dâghe a mente. E föto di travestii, a-o prinçipio presentæ solo che in gianco e neigro e dapeu stampæ à cô, ean pöco commun pe quelli tempi e ean conscideræ scandalose. Aveivan misso in luxe o sentimento de vexinansa da fotògrafa zeneise à de figue emarginæ da-a soçietæ, ch'o l'é presente ascì inti ciù tanti di seu reportage. Accompagnæ da-i testi de interviste co-o pscichiatra Elvio Fachinelli, son stæti arrecuggeiti inte un libbro, I travestiti, pubricou do 1972 da-o Sergio Donnabella ch'o l'à fondou a casa editoa Essedi apòsta pe portâ avanti sto progetto.

E træmia còpie stampæ, à un còsto de pöcassæ dexe mioin de lire, en stæte refuæ da-i canæ de vendia offiçiæ perché i seu contegnui ean conscideræ grammi. A libreria Remo Croce in sciô Corso Vittöio à Romma a l'aveiva accattou çento còpie, e a Dacia Maraini e o Alberto Moravia ean presenti a-a presentaçion, intanto che à Milan «o Cesare Musatti o s'é refuou de presentâla, co-o dî che pe lê ean tutte de persoñe che dovieivan ëse misse drento à l'ospiâ". A Lisetta Carmi, l'editô, o disegnatô grafico e de atre persoñe tiæ drento an distribuio ciù còpie à di amixi ò ê an vendue in sciô seu conto; A scrittoa Barbara Alberti a l'à sarvou e mille còpie ch'arrestavan, con portâle da-a stampa con un camion, e tegnîle comme aggibbi inta seu cà e coscì dâle pöco à pöco a-i amixi. Inti anni apreuvo, o libbro o l'é vegnuo à ëse un oggetto de culto.

 Ezra Pound 
A-i 11 de frevâ do 1966, a Lisetta a l'é anæta co-o direttô de l'ANSA de Zena à Sant'Ambreuxo de Zoagi pe fotografâ o Ezra Pound, a-o tempo inta seu rescidensa ligure.Con tutto che l'incontro co-o poeta american o l'ea stæto ben ben curto e o l'é avvegnuo sensa che lê o l'agge prononçiou unna poula, a Carmi a l'é arriescia à piggiâ tante fòto ben ben scignificative, co-e quæ a l'à piggiou parte à l'ediçion italiaña do Premio Niépce, finindo pe guägnâ o primmo premio. Se dixe che o Umberto Eco, un membro da giuria, o l'agge commentou che quella sequensa de föto a diva ciù tanto in sciô poeta che tutti i articoli scriti in sce de lê. L'articolo in sce Ezra Pound o l'é stæto pubricou in sciâ revista Marcatré do 1967 e do 2005 contou into libbro L'ombra di un poeta. Incontro con Ezra Pound.

 1966-1976 
Inte l'ottobre do 1966 a l'é anæta in viægio inti Paixi Basci, donde a l'à fotografou i protagonisti do movimento de protesta di Provos. Tornâ à Genova, a l'à creou un reportage in scê tombe do çemetëio monumentale de Staggen co-o titolo Erotismo e autoritarismo a Staglieno (lig. Erotismo e autoritariximo à Staggen), che, sciben ch'o no l'é stæto capio de ficco e pubricou, o l'à contribuio à rende conosciuo a fotografa à livello naçionale.«Me son innamoâ a-a lettia de quella parte picciña de l'antigo çemetëio. Ò visto unna mäveggiosa gallaia de tombe imponente tiæ sciù do 19° secolo da di ricchi e coltuæ zeneixi. De dexeñe e de dexeñe de scurtue che descrivan de famigge de mercanti e industriæ, de quella borghexia intelligente ch'a l'aiva fæto a fortuña da çittæ, e ch'a l'aiva ciammou à travaggiâ di scurtoî eccellenti coscì che poeivan descrive, con preçixon "fotografica", e fixognomie e e costummanse de famiggia. [...]Mi odiava quello che tante scortue representavan, pe exempio o stereòtipo da dònna spaventosa e dependente da-i òmmi, ma son stæta ascì corpia da-a capaçitæ de quelli che, ancon in vitta, aivan progettou a seu pròpia tomba. Ê guardava con un euggio d’ammiraçion e ò incomensou à fâ de föto, vegnindo delongo ciù appascionâ pe loiatre, da tomba à tomba, da scurtua à scurtua, tiandome unna scâ apreuvo pe avei un ponto de vista ciù erto. Ho copiou de dexeñe e dexeñe de scriti in scê lapide. Ò piggiou ascì unna bronchite.»Do novembre 1966 a l'é anæta à Firense dapeu l'alluvion ch'a l'à devastou a çittæ e a l'à creou ciù natue mòrte (eng. still-life) che representavan unna testimoniansa importante do desastro ch'o l'ea avvegnuo. 

Da-i 10 a-i 12 de zugno do 1967, into Convegno de Ivrea, donde i ciù grendi artisti do Tiatro de Reçerca in Italia se son incontræ, a l'à exeguio un muggio de retræti di parteçipanti, compreixi o Carmelo Bene, o Sylvano Bussotti, o Edoardo Sanguineti, a Cathy Berberian, o Franco Quadri e o Alberto Arbasino.

Inta stæ do 1967, pöco dòppo a fin da Guæra di Sëi Giorni, a l'à vixitou Israele e a l'à fotografou e dramatiche conseguense da guæra in scî paixi e e condiçioin de vitta inti campi de profughi palestineixi, con empatizzâ con sta popolaçion. Israele, donde a l'à deçiso de no tornâ mai ciù, a l'é vegnua pe lê a "Tæra di Doî Popoi", e a seu relaçion con sto paise a l'é arrestâ pe delongo sensa mainea de destrigâse.

A-i 19 d'ottobre do 1968 a l'à produto un reportage in sciô parto naturale à l'ospiâ Galliera à Zena.

Do 1969 a Carmi a l'à fæto un viægio de trei meixi inte l'America Latiña, donde a l'à vixitou o Venezuela, a Colombia e o Mescico, con creâ ben ben di serviçi fotografichi segge in gianco e neigro che à cô, pubricæ inte ciù reviste, comme Le compere di S. Giorgio, Esso Rivista e Tempi Moderni. Dòppo o seu torno in Italia a l'é anæta à Romma pe parteçipâ a-o Contra-congresso de pscicanalixi organizzou da-o Elvio Fachinelli, donde a l'à conosciuo e fotografou Jacques Lacan. Do 1970 a l'é anæta in viægio pe-o Levante e a l'à documentou l'Afghanistan, l'India, o Nepal e o Pakistan co-a seu machina fotografica.

Do 1973, in sce l'invito do Lanfranco Colombo, a l'à piggiou parte à l'exibiçion collettiva "The Concerned Photographer. Gruppo Italiano" (lig. O Fotògrafo Preoccupou. Gruppo Italian), produta comme parte de attivitæ do gruppo do mæximo nomme fondou into frevâ do mæximo anno da-o prestigioso proprietäio de gallaia e fotografo milaneise. Tegnua inte Sale Apollinee do Tiatro La Fenice à Veneçia, l'exibiçion a l'à misso insemme di fotògrafi che – comme o Gabriele Basilico, o Gianni Berengo Gardin, o Luciano D'Alessandro, o Ferdinando Scianna e a mæxima Lisetta Carmi – an interpretou a fotografia comme unn'investigaçion soçiale.

Do 1974 a Carmi a l'é anæta à Belfast, donde a l'à fotografou a çittæ sconvòlta da-i confliti tra repubrichen e lealisti.

Do 1976 a l'é anæta in viægio in Siçilia, in sciâ propòsta da casa editoa Dalmine, pe-a creaçion do libbro fotografico Acque di Sicilia, inçentrou in scî corsci d'ægua de l'isoa, ch'o comprendeiva di testi do Leonardo Sciascia. L'anno apreuvo o travaggio o l'é stæto pubricou e o l'à guägno o Premio Mondiale do Libbro à Leipzig. O progetto in Siçilia o l'à representou l'urtimo reportage inta carriera da Lisetta comme fotògrafa. E scene apreuvo saian dedicæ a-o seu meistro spirituale Babaji, arrecuggeito do 2019 into volumme Shri Babaji Mahavatar de l'Himalaya.

Da-o 1989 a-o 1993 e föto da Lisetta an visto torna a luxe graçie a-o preçioso travaggio da Patriçia Pentassuglia ch'a l'à organizzou l'exibiçion personale “Regards et Sourires” à Rennes do 1991. Do 1993, dòppo un longo travaggio de repiggio de materiale fotografico, a biografia da Lisetta Carmi a l'é comparsa inta texi de laurea da Patriçia Pentassuglia: "Unna vitta in çerca de veitæ. L'esperiensa fotografica da Lisetta Carmi"; primma e piña biografia da Lisetta Carmi. Do zenâ do 2009, a Lisetta Carmi a l'à conosciuo i studenti de l'Instituto Aldrovandi Rubbiani a-a Cineteca de Bologna: “A traccia d'un incontro” (reditâ da-a Patriçia Pentassuglia).

 Incontro co-o Babaji 
Inte un di seu viægi à Levante, do marso do 1976 a Lisetta a l'à conosciuo o meistro indian yogi Babaji, e a l'é stæta mai tanto imprescionâ da lê ch'a l'à deçiso de cangiâ a seu vitta.

Do 1979 a l'à accattou un trullo e a l'à fondou l'ashram de Bhole Baba à Çisternin, in Polia; da quello momento a s’é dedicâ a-a diffuxon di insegnamenti do seu meistro e à unna vitta de meditaçion.

Dapeu i seu interesci se son vortæ verso o studio e a reproduçion da calligrafia cineise.

A Lisetta Carmi a l'é mòrta inta seu casa à Çistran a-i 5 de luggio do 2022, à l'etæ de 98 anni.

 Ligammi de feua 



Categorîa:Biografìe
Categorîa:Gente de Liguria
Carmi, Lisetta